Ի պատասխան լրագրողի հարցին` նա ասաց, որ մոտ ժամանակներում մեր զինված ուժերը չեն կարող ամբողջությամբ անցնել պայմանագրային հիմունքների։ "Մոտ ապագայում նման հեռանկար չեմ տեսնում, քանի որ դրա համար նախեւառաջ անհրաժեշտ է ստեղծել համապատասխան տնտեսություն եւ այնպիսի պետություն, որը հնարավորություն կունենա բանակն ամբողջությամբ համալրել պայմանագրային զինծառայողներով", – նկատեց Մ. Հարությունյանը։ Նա հարկ համարեց ընդգծել, որ հարավկովկասյան տարածաշրջանում ոչ կայուն իրավիճակ է, Հայաստանը փոքր պետություն է եւ դեռեւս չունի անհրաժեշտ ռեսուրսներ եւ հիմք՝ ամբողջությամբ պայմանագրային հիմունքներով ծառայության անցնելու համար։ Ըստ նրա` խնդիրը շատ ավելի խորն է։ "Որոշ գործիչներ հայտարարում են, թե շատ արագ կարելի է բանակը կրճատել, հասցնել 10 հազարի։ Նրանք չեն հասկանում, թե դա ինչ վտանգների առաջ կկանգնեցնի մեր երկրին։ Պետությունը չի կարող այսօր նման քայլի գնալ, քանզի կա ազգային անվտանգության ապահովման անհրաժեշտություն, եւ դրա գլխավոր երաշխիքը բանակն է",–ընդգծեց պաշտոնյան։